Revista digital «Clip de Teatre»

https://www.andreusotorra.com/teatre/clipdeteatre/index.html
_______________________________________________________________
«Decadència», d'Steven Berkoff. Traducció de Neus Bonilla i Carme Camacho. Intèrprets: Míriam Alamany i Carles Martínez. Assessorament moviment: Montse Colomé. Espai escènic: Alfons Ferri. Vídeo escena: Alfonso Ferri i Laia Tubio. Il·luminació: Sylvia Kuchinov. Disseny de so: Àlex Polls. Vestuari: Alberto Merino. Sastreria: Aina March. Perruqueria i maquillatge: Alicia Machín. Fotografia: Aleix Marín. Producció executiva i distribució: Roser Soler. Agraïments: Escenapart i Hotel Palace Barcelona. Ajudanta de direcció estrena Temporada Alta: Núria Rocamora. Direcció: Glòria Balañà i Altimira. Sala La Planeta, Festival Temporada Alta, Girona, 29 novembre 2019. Reestrena: Sala Joan Brossa, Escenari Joan Brossa, Barcelona, 2 febrer 2020. Reposició Festival Grec 2025: Sala Atrium, Barcelona. De l'1 juliol al 27 de juliol 2025.

_______________________________________________________________
Un caramel en vers per desembolicar sense fer soroll

El teatre d'Steven Berkoff (Stepney, Londres, 1937) és una prova de foc per a tot aquell qui s'hi acosta. Quan es va estrenar «Decadència», va coincidir a la cartellera la posada en escena de Josep Maria Mestres d'una altra de les seves obres, «Com els grecs», al Teatre Lliure de Gràcia.


La peça «Decadència» —un caramel per a moltes parelles d'intèrprets— és una perla que excel·leix i enlluerna pels quatre costats. En primer lloc, per una versió catalana que no es pot deixar d'esmentar de Neus Bonilla i Carme Camacho i que s'agafa al llenguatge transgressor de Berkoff —als seus 87 anys un ja no gosa parlar d'“enfant terrible”— i en fa un catàleg d'impromperis antològic.


En segon lloc, esclar, per la interpretació del duet d'aquest parell de còmics seriosos com són Míriam Alamany i Carles Martínez que enfilen el relat com els compassos d'un ball esbojarrat en una nit d'excessos de tota mena —xampany, sexe i rock and roll...!— en vers de rima “popular”, sarcàstic, satíric, demolidor i irreverent sense aturador, amb rèpliques i contrarèpliques que només interrompen uns fugaços minimonòlegs de l'un i de l'altre, enfonsats a la cadira de braços, únic element de l'attrezzo.


I finalment per una elegant composició conjunta de posada en escena que arrodoneix la direcció de Glòria Balañà amb el vestuari, la il·luminació i el moviment que acompanya l'acció dels dos protagonistes amb una austera però impressionant escenografia de sostre, un quadre gegantí de marc de motllura clàssica amb projeccions de pintures tenebroses de tendència romàntica que simbolitzen cadascuna de les escenes que viuen els dos personatges.


L'autor, actor i director Steven Berkoff quan escriu «Decadència», des de la dècada dels noranta del segle passat, no deixa res ni ningú dret que faci flaire d'Anglaterra o de Gran Bretanya o del Regne Unit, des de Margaret Thatcher, la Dama de Ferro —una de les obsessions de Berkoff— a la criticada cacera de la guineu, o la parella dels aleshores prínceps Carles i la malaguanyada Lady Di, l'ara difunta reina Isabel II, l'aleshores monarca anglesa i de quinze miniestats més, els lords, els tories i tot Wetsminster i Downing Street sencer i, per extensió, deixa anar aigüera avall la vena racista dels seus personatges —ara més actual que mai— contra els negres, els “paquis”, els irlandesos i els jueus que omplen el país i a qui, si estigués a la seva mà, enviarien tots plegats a pastar fang mar enllà.


I el més esborronador és que allò que podia semblar un exabrupte extremista a finals del segle passat s'ha convertit ara mateix en una subtil crida esfereïdora avalada per la meitat més un de la societat anglesa amb l'ascens del populisme ultradretà, el renaixement del conservadorisme i el despertar del sentiment imperialista de la nació que va desembocar, en l'etapa del primer ministre Boris Johnson —fill d'anglesos nascut a Nova York—, en la incertesa del Brexit i les conseqüències de la caiguda de la bandera anglesa del club dels 27 de la Unió Europea.


Plana tot això i algunes coses més en l'espectacle «Decadència» durant setanta o vuitanta minuts, però sobretot s'hi troba una d'aquelles rareses escèniques imprescindibles cada temporada només aptes per a parelles d'intèrprets amb el bagatge, l'ofici, el mestratge i l'honestedat interpretativa suficient perquè, des d'una aparent modèstia, elevin la caricatura ben amunt com els més grans.
Andreu Sotorra. Clip de Teatre, 3 febrer 2020 / 1 juliol 2025
Meravellós retrat de l’amoral classe alta

Raó número 1: per un text punyent ple de mala bava


Fa gairebé quaranta anys, en plena era Thatcher, el dramaturg anglès Steven Berkoff va escriure aquest retrat satíric i ple de mala bava sobre les classes benestants, encarnat en dues parelles tan plenes de diners i poders com buides de cap mena de moralitat i benvolença. Amb un humor negre al límit i sense cap compassió per als seus personatges Berkoff (que el 1994 també va protagonitzar la pel·lícula homònima al costat de Joan Collins) ofereix amb Decadència una ferotge crítica a la divisió salvatge de classes socials en què l’objectiu és clarament desemmascarar i ridiculitzar l’alta societat. Uns poderosos que, malgrat rebre de valent, com gairebé sempre, i com la realitat ens continua demostrant, acaben guanyant sempre la partida.

Raó número 2: per una direcció i posada en escena depurades i precises


Després del magnífic text de Berkoff, l’afinada traducció de Neus Bonilla i Carme Camacho (amb encertades i musicals rimes incloses) i el paper clau de la parella actoral, els elements claus del Decadència dirigit amb precisió per Glòria Balañà són l’espai escènic, la il·luminació i el vestuari. La llum justa en un espai a les penombres, un quadre “dinàmic” situat en perspectiva damunt dels protagonistes i una butaca senyorial són suficients per transmetre alhora luxe i foscor. Tot en la seva justa mesura per apuntalar allò que desprèn el text en boca dels seus odiosos, i alhora encantadorament decadents, personatges. Bravo per la feina d’Alfonso Ferri, Laia Tubio, Sylvia Kuchinow, Àlex Polls, Alberto Merino, Aina March i Alicia Machín!

Raó número 3: per una parella actoral magnífica


Després de veure «Decadència» costa de pensar en una parella actoral millor que la que formen Carles Martínez i Míriam Alamany. Com a espectador es percep la complicitat, i es nota que gaudeixen, i molt, amb aquests personatges tan fantàstics. Amb lleugers gestos i canvis en el to de veu passen d’un personatge a un altre i transmeten des del primer minut la decadència moral, sexual i personal que el text demana. Veure’ls produeix alhora un estrany plaer sensual i un fàstic irracional. I com que té tota la pinta que això és el que buscava l’autor, bravo per tots dos!

Raons per no anar a veure «Decadència»

Poques raons se m’acudeixen per no veure aquesta fantàstica obra. Només algú que no connecti amb la magnífica parella protagonista. O potser algú que se sàpiga de classe alta i es pugui sentir ofès; tot i que fins i tot en aquest cas, ha de ser algú incapaç de riure’s d’ell mateix.
Pep Barbany, Recomana, 17 febrer 2020

La voracitat hedonista de la més alta classe


La passada temporada vam tenir ocasió de comprovar com li haguessin anat les coses al bo d’Èdip, si enlloc d’haver-se dedicat a resoldre enigmes a l’antiga Grècia, s’hagués posat enamoradament incestuós a l’Anglaterra thatcheriana. L’Eddie que Berkoff ens presentava a “Com els grecs”  tenia unes arrels subproletaries amb aroma a pub greixos amb les quals el nostre protagonista no es sentia precisament massa còmode. I una llengua desllenguada d’aquelles que si ara poden encara provocar algun que altre escarafall, de ben segur que en el moment en el qual va ser escrita l’obra  (1980), devien ferir la sensibilitat conservadora de moltes més  orelles susceptibles.  


Però això de dir-la molt grossa, no és ni de lluny un privilegi reservat als que han nascut sense poder gaudir de masses privilegis. I així ens ho demostren sobradament els molt privilegiats protagonistes d’aquesta altra falsa no menys grotesca que aquella. I no menys marcada pel rebuig fastiguejat del seu autor a aquella Dama de Ferro l’herència de la qual encara ara es fa perceptible amb mà de ferro al seu país natal… i s’escola poc dissimuladament a la realitat política de molts altres indrets. Deia Berkoff parlant de “Com els grecs” que l’idea de connectar la tragèdia de Sòfocles amb l’Anglaterra dels 80  li havia vingut perquè volia reflectir d’alguna manera  —i amb tràgic humor desmesurat— de quina manera li semblava que la Gran Bretanya s’estava convertint de forma gradual en “una illa decadent, presa per hordes errants sense cap futur”. I dos anys després d’haver retratat aquella mena de decadència, va voler retratar aquesta altra  decadència representada per una “upper class” per a la qual  “molt sovint aconseguir el plaer, està directament relacionat amb el dolor que causa en la seva consecució”. Una “upper class” allò que se’n diu fastigosament rica, i voluptuosament lliurada a l’exhibició de la seva riquesa, i al menyspreu de qui ni de lluny pot somiar en tenir accés a ella.

Una “upper class” que fa de l’excés la seva raó de ser, fins i tot quan l’excés converteix el plaer d’un sumptuós àpat en una cerimònia que acaba entre vòmits i deposicions. Una “upper class” que sap trobar-li tota  l’eròtica ( farcida  alhora de sang i gats accidentalment morts ) associada a una jornada de cacera de guineus … aquella tan britànica forma de caça abolida oficialment fa uns anys que , si el Déu Boris ho vol, potser qualsevol dia veurem feliçment recuperada. I una “upper class” que fa un ús del vers ben allunyat de cap cànon poètic, i l’utilitza per visualitzar fantasies sexuals que aspiren a seguir-li les passes al diví marqués sàdic… tot i que entre tanta fanfàrria verbal, acabin mostrant més aviat les seves menys engrescadores misèries.


A diferència del que passava a “Com els grecs”, aquí Berkoff no tira mà de cap argument amb rerefons mític. En realitat, aquí pràcticament prescindeix d’un argument, per tal d’anar presentant un seguit de seqüencies  generalment —separades al muntatge de Glòria Balañà per canvis d’il·luminació— al llarg de les quals una única parella d’intèrprets es desdobla en les dues parelles que s’alternen al text com si anessin saltant de vinyeta en vinyeta.

Aquestes dues parelles que Berkoff va concebre par a que es presentessin a l’escenari vestides amb esmòquing i elegant vestit de nit (a casa nostra opten per una vestimenta més coloridament extravagant; ja sabem que també l’extravagància és quelcom molt “british”), en altres circumstàncies podrien ser també personatges d’una comèdia de Noël Coward, un melodrama de Terence Rattigan, o una peça de Pinter, per esmentar alguns altres il·lustres compatriotes de Berkoff potser més propers l’un de l’altre del que podria semblar. Al cap i a la fi, hi ha també quelcom molt genuïnament britànic en la forma d’escriure de Berkoff, tant quan entra als pubs més sòrdids visitats per l’Eddie, com quan es regala amb el sopar més car de Londres després d’una vetllada escènica de gran gala, om passa en aquest cas.


Certament, escoltades ara mateix, les paraules voraçment provocadores que Berkoff va escriure fa a al vora quatre dècades, han perdut un punt del seu tarannà provocador (que pot sonar per moments massa esforçat) i potser també, s’han fet en alguns fragments un xic massa obvies. Però per contra, no han perdut vigència, perquè el mirall grotescament deformat que Berkoff plantifica davant aquests personatges segueix reflectint imatges ben identificables al nostre món real. I segueix també donant bona constància del talent que exhibeix la barroca escriptura de l’autor. Un talent que la correcte  posada en escena de Balañà no sempre sap transmetre en tota la seva magnitud. La directora utilitza com a element central del seu espai escènic un gran quadre , la imatge virtual del qual va canviant tota l’estona al llarg de la representació. Però en canvi no pot evitar que les transicions entre una i altra parella es presentin excessivament diluïdes, mancades d’un rutilant tret diferenciador. I no pot evitar tampoc -malgrat l’acurada coreografia que guia l’actuació de Carles Martínez i Míriam Alamany- que la successió fragmentada de vinyetes s’acabi fent reiterativa en excés, i l’estereotip forçat dels personatges acabi alhora desdibuixant —los també  massa. La caricatura ho devora tot, i la brillantor  rutilant de la paraula es fa així una mica difusa.

D’altra banda existeix també certa descompensació entre els recursos interpretatius de Martínez, i els que exhibeix una Alamany que, en qualsevol cas, realitza un eficaç treball interpretatiu que només se li escapa seriosament de les mans quan arriba l’hora (sempre perillosa) de mostrar una borratxera escènica. I després de la borratxera, vindrà la ressaca que provoca una obra la bilis de la qual segueix encara resultant ben punyent. 
Ramon Oliver, Recomana, 5 febrer 2020

Farsesc i sofisticat mirall deforme


El duet Míriam Alamany i Carles Martínez («Les cadires», «Maria Estuard», «Vells temps»), tornen amb una proposta tant ben feta com incòmode. Un altre cop amb la direcció acurada de Glòria Balañà («La marca preferida de las hermanas Clausman»), dóna una patina prou bernhardiana («L’home de teatre», «Davant la jubilació») a la societat burgesa occidental. L’excés, el barroquisme, el plaer immediat (intel·lectual i sobretot carnal) evoquen a un viure amb impunitat, sense remordiments una buidor que, cada cop es fa més evident i profunda als ulls dels protagonistes i, sobretot, dels espectadors.


El mirall escup deformat. L’ego de cada protagonista (els dos actors es doblen en dues parelles d’amants que s’enganyen, es volen fer la vida impossible i són incapaços de rebel·lar-s’hi perquè ja els va bé aquesta traïció doble) fa impossible adonar-se de la seva buidor. L’ànsia de superioritat fa que cada cop s’actui amb menys correcció. La lluita és per manar, disfrutari, sobretot, sentir-se estimat. Però com més posen a prova la targeta de crèdit, menys els val tot allò que han fet i viscut.


L’espai és buit tot i que un quadre imponent (amb un audiovisual que va modificant la imatge, sempre evocant un naturalisme pictòric, quasi romàntic) permet imaginar els canvis d’espais. Una butaca completa el quadre. Res més. La interpretació ompla la resta. Són uns personatges tant orgullosos de sí mateix que acaben tenint aire de caricatura. No hi ha una empatia o identificació.; la distància entre el que s’interpreta i la veritat de cada espectador és profunda. I cal dosi d’enginy per mantenir la tensió d’una nit d’excés. Probablement, són el quadre antagònic a Aquella nit, en què es narra una festa inesperada entre dos desconegut, en plena crisi del 40. El to de superioritat de mirar per sobre de l’espatlla situa aquesta posada en escena de Berkoff («Com els grecs») en el prisma dels membres d’aquell espectacle de Les variacions Bildelberg de la Sala Trono. En aquella ocasió, el to cabareter trencava la quarta paret i convidava a prendre decisions aparentment decisives pel futur del planeta. Ara, el públic només pot veure com tot s’esmicola, es podreix, es banalitza…

Jordi Bordes, Recomana, 3 febrer 2020

La pornografia de la riquesa


El dramaturg Steven Berkoff (Londres, 1937) esbudella sense compassió les classes benestants britàniques a Decadència. En plena era thatcheriana, l’autor retrata el dia a dia de dos amants podrits de calés, que no tenen altre passatemps que menjar, beure, caçar… i fornicar. Míriam Alamany i Carles Martínez encarnen aquests dos éssers patètics, dirigits per Glòria Balañà, en una proposta, descarnada i divertida, que posa de manifest com pot ser-ne, de miserable, l’ànima humana. Fins al 16 de febrer a l’Escenari Joan Brossa.  


Hi havia una vegada una parella d’amants fastigosament rica. Ho tenien tot, a més a més de pasta: xenofòbia, racisme, misogínia, masclisme, classisme, antisemitisme… Unes perles, vaja. Ella, Helen (Míriam Alamany), s’abillava amb una perruca rossa, una bata de color blau-elèctric, i un conjunt de llenceria, joies i picardies que farien furor al Moulin Rouge. Ell, Steve (Carles Martínez), lluïa un vestit impossible, florejat i daurat, que, “de tan empolainat, passaria per papallona” (sic). Tots dos estaven passats de voltes, i exhibien sense pudor, més aviat al contrari, la seva concepció de la vida, que no era altra que l’hedonisme portat a quotes superlatives. I és que quan la fortuna no és un problema, la ridiculesa pot ser còsmica.


Glòria Balañà és l’encarregada de dirigir Decadència, aquest retrat mordaç de la classe alta que va escriure el britànic Steven Berkoff i que mostra, de manera impúdica, la sordidesa moral i obscena del triomf dels diners i del poder, i del seu estil de vida frívol i banal. L’espectacle es va estrenar a la Sala La Planeta al Temporada Alta de l’any passat i ara arriba a l’Escenari Joan Brossa, cridat a omplir-se funció rere funció.


Perquè Alamany i Martínez, amb la seva alienació mental (bé, la dels seus personatges) estan tan esperpèntics que el públic resta atent a veure qui la diu més grossa, qui serà més grotesc, i cap on conduirà tot plegat. A més, a part d’encarnar la parella adúltera, també es desdoblen en la Sybil i en Les, els cornuts, de manera que interpreten indistintament banyuts i amants, sense que uns facin millor els altres: les mossegades de Berkoff van dirigides a tothom. Ja se sap, els rics pequen dels mateixos vicis que nosaltres i ho emmascaren tot a base de whisky amb soda i unes gotes de vermut. I gel, of course. Molt de gel.


Aquestes dissertacions es duen a terme en un únic espai escènic, mèrit d’Alfonso Ferri. Sobri i espartà, fosc i lliure de futileses, el públic se l’ha d’imaginar com un saló senyorial, un restaurant chic, l’òpera o la campanya anglesa on anar de cacera, amb guineu inclosa. Només hi ha un quadre gegantí com a simple element que el presideix, on es projecten pintures a mesura que l’obra avança. I la il·luminació, a càrrec de Sylvia Kuchinow, és bàsica perquè ressaltin els olis dels paisatges i els vestits dels actors (ella i ell ja ressalten per si sols).


Un punt i a part d’aquesta proposta és el llenguatge, singular, que es converteix en un intèrpret més. I és que aquesta decadència està narrada… en vers! Vuitanta minuts de rimes pujades de to. “Paraules lletges que ens fan heretges”, diu un dels protagonistes. I el comentari no és gratuït: la pornografia verbal és omnipresent a l’espectacle, amb una oratòria literal que pot incomodar les orelles més fines. Així que, atenció menors d’edat: abstingueu-vos d’anar-hi, a no ser que vulgueu descobrir que les cigonyes no venen de París. Cal aplaudir, per tant, la traducció que n’han fet Neus Bonilla i Carme Camacho, perquè de ben segur que ha estat tot un repte i, a sobre, hauran xalat de valent.


Però precisament aquest humor verd juga un mal favor a l’obra, perquè la fa pecar de repetitiva. Els primers versos sorprenen l’espectador, el fan somriure, desperten la rialla, i l’atrapen, però quan se n’abusa, el text esdevé un déjà-vu. Si fos una peça de nova autoria i no una adaptació, suggeriríem que es retallés un pèl. No cal explicar tantes vegades, de maneres diferents i amb rimes enginyoses, com es practica el coit. Qui més qui menys a la sala, ni que sigui a nivell d’usuari, ja sap de què va la cosa.


Aquesta no és la primera vegada que l’obra de Berkoff es representa a casa nostra. La temporada passada el Teatre Lliure ja va oferir Com els grecs, una altra sàtira de la decadència occidental, també fruit de l’era Thatcher. I és que com diu l’historiador teatral argentí Jorge Dubatti al programa, la fórmula de Berkoff és un teatre ferotge per explicar el món despietat i agressiu on vivim: “Que les paraules tinguin la potència d’una arma, però no per a multiplicar la mort, sinó per a construir una solució davant aquesta violència social”. A fe que el tàndem Alamany-Martínez, conduïts per Balañà, desperten aquesta ira, i a l’espectador li entren ganes d’arremangar-se i començar a tallar caps.
Oriol Osan i Tort, Núvol, 3 febrer 2020

La decadència d’una classe amoral i podrida de diners

Decadència és una sàtira que ofereix un retrat exagerat i caricaturesc d’uns personatges profundament odiosos. La versió catalana de l’obra, esplèndidament traduïda per Neus Bonilla i Carme Camacho, es manté fidel al llenguatge transgressor de Berkoff, amb rimes informals, musicalitat interna i una marcada expressivitat lúbrica. Míriam Alamany i Carles Martínez tornen a posar-se en la pell d’uns membres de l’alta burgesia anglesa —cadascun interpreta dos personatges— que el govern de Margaret Thatcher va consolidar. Quatre dècades més tard, el corrent de pensament que ells encarnen ressorgeix envigorit per l’ascens del populisme d’ultradreta.

Assistim a les relacions entre els dos integrants d’un matrimoni amb els seus respectius amants. Tots quatre són parasitaris i corruptes. Alamany          —mirinyac i vestit blau llampant; joies, perruca i molt de maquillatge— encarna alternativament la voluptuosa, insaciable Helen i la venjativa Sybil. Martínez, amb un conjunt floral de bona factura, molt vistós —i “tan empolainat que passaries per una papallona”—, assumeix tant el personatge de Steve, un “cadell” que necessita jugar per no avorrir-se, com el de l’exasperat Les. Hi ha un cert emmirallament en Les amistats perilloses, segurament a partir del filtre del Quartett de Heiner Müller.


L’èmfasi en la sordidesa s’aconsegueix a través de mecanismes d’amplificació i hipèrbole. La clau d’aquest registre interpretatiu, que és com una màscara grotesca, la dona l’autor mateix, quan en el pròleg a la peça afirma haver entès que els rics es mouen amb una gestualitat desagradable o parlen a grans velocitats per aparentar no tenir cap sentiment envers allò que diuen. El teatret dels aristòcrates desvagats, tal com els pinta Berkoff, té molt de sinistre i d’obscena insaciabilitat. Dins la seva peixera de confort sumptuós anhelen ser objecte de desig —“No et semblo un monument?”; “No et faig posar calent?”— i s’extasien amb l’anticipació d’àpats fastuosos. Alhora, la manera grollera i sobreactuada que tenen de parlar del gaudi deixa entreveure un tedi profund.


En la posada en escena, a banda del treball actoral, té molta importància la part plàstica. L’espai escènic dissenyat per Alfonso Ferri es compon tan sols d’una butaca i un immens marc amb motllura daurada suspès obliquament sobre l’escenari. Al llenç-pantalla es projectaran diferents pintures, un per a cada escena, amb efectes de zoom i desplaçament. La representació de Prometeu amb el fetge rosegat presidirà l’evocació etílica de Steve; un exòtic concert d’ocells es convertirà en un bodegó barroc amb fruites i animals morts, coincidint amb el relat d’un suculent festí. Els personatges s’esplaien en narracions excitants —sobretot Helen, autèntica Xahrazad de l’hedonisme i l’opulència— i en riques descripcions de viandes exquisides a restaurants exclusius que freqüenten els representants del poder, inclosa la reialesa.


Diu Jorge Dubatti que Berkoff crea una nova forma —no adscrita a cap dels corrents teatrals preexistents— de producció de sentit polític i resistència crítica. Si a Greek mostrava el poble anglès enfonsat en la degradació              —s’expressava en termes de “pesta britànica”, miasma encomanat pel govern de Thatcher—, aquí el focus està posat en les classes privilegiades. Els personatges de Decadència animalitzen o cosifiquen els qui no són com ells   —la “púrria obrera”, els immigrants—, deixant una rastellera d’immundícies racistes i aporofòbiques. El seu luxe privatiu va acompanyat d’una lògica sadomasoquista que l’autor considera intrínseca a una subjectivitat de classe: el plaer experimentat —per exemple, en l’escena de la cacera— es mesura en relació amb el dolor o la humiliació que ha calgut infligir per obtenir-lo. Autoafirmats en el privilegi —“El món ens fa d’embolcall”; “Que res no pertorbi els nostres somnis”; “M’agrada el plaer que ve després del mal”—, són boques àvides de parlar, deglutir, beure, llepar, succionar. No sembla casual que la paraula “vampir” aparegui a la primera i l’última escena.

Ana Prieto Nadal, El Nacional / Recomana, 14 juliol 2025
Decadent decadència


Decadència, el text de l’actor i dramaturg Steven Berkoff, que va escriure fa més de 30 anys, és extravagant, a estones divertida, i volgudament provocadora, amb un llenguatge vulgar i grandiloqüent al mateix temps.


Trobo que és més un divertiment de l’escriptor, per la forma, en vers, que, a mi, en la versió catalana de Neus Bonilla, Carme Camacho no em funciona. Hi trobo una excessiva concordança de fonemes, que no sé si es correspon al vers lliure de l’original.


També és un divertiment per als actors. Berkoff l’ha interpretat tant en teatre com en cinema, en aquest cas al costat de Joan Collins.


Però no tinc tan clar que sigui un divertiment pel públic, que tot i el to de l’obra, jo diria que no va riure gaire.

Es tracta d’una crítica grollera i estrident de les classes benestants britàniques que potser es pot traslladar a altres entorns més propers, però que a mi, personalment, no em funciona.


Carles Martínez i Míriam Alamany han fet una bona feina interpretativa, amb molt de ritme escènic, però que diria que vocalment és massa “cantada” i se’m feia monòtona.


Bones peces a escena, però el resultat, no és el que m’esperava. Ho atribueixo al text, que a mi no em va resultar interessant.

Carme Canet, Recomana, 25 juliol 2025

